पाक में महिला को पहले पत्थर मारे, फिर हत्या  
पाक में एक महिला को उसके पति सहित गांव के कुछ लोगों के एक समूह ने इज्जत के नाम पर पत्थर मारे और फिर गोली मारकर हत्या कर दी।
पाकिस्तान के एक गांव में एक महिला को उसके पति सहित गांव के कुछ लोगों के एक समूह ने इज्जत के नाम पर पत्थर मारे और फिर गोली मारकर हत्या कर दी।  यह घटना खैबर पख्तूनख्वा प्रांत के बैरूच गांव में हुई जहां एक पहाड़ी पर शाजिया का शव बरामद हुआ। समाचार पत्र डॉन के मुताबिक पुलिस अधिकारी मोहम्मद ताहिर ने कहा, "शव बुरी तरह से क्षत-विक्षत था। महिला को पत्थर मारे गए थे और फिर गोली मार दी गई।"  शाजिया की मां नूर जेहां ने पुलिस को बताया कि उनकी बेटी की शादी मोहम्मद सईद से हुई थी लेकिन वह पति से झगड़े के बाद अलग रह रही थी। मीडिया में आई खबरों के मुताबिक दो दिन पहले दामाद ने कहा था कि वह विवाद समाप्त करने के लिए जिरगा में शामिल होने बैरूच गांव आएं।  नूर जहा ने कहा कि इस गांव में सईद और दर्जनों अन्य लोगों ने शाजिया को पकड़ लिया और उसे पत्थर से मारकर खत्म करने का फरमान सुना दिया। उन्होंने बताया कि शाजिया ने भागने की कोशिश की लेकिन उसे उन्होंने मार दिया।